b'\n_START_ARTICLE_\nHMS Engadine\n_START_SECTION_\nPakko-otto ja muutosty\xc3\xb6t\n_START_PARAGRAPH_\nEngadine oli alun perin South Eastern and Chatham Railway Companyn Folkestone\xe2\x80\x93Boulogne -reitille tarkoitettu h\xc3\xb6yryalus, joka oli laskettu vesille 23. syyskuuta 1911 William Denny and Brothersin telakalla. Alus oli nimetty Sveitsin Engadine-laakson mukaan. Amiraliteetti otti aluksen k\xc3\xa4ytt\xc3\xb6\xc3\xb6ns\xc3\xa4 11. elokuuta 1914 ja muutti sen Chathamin telakalla kolmen lentokoneen em\xc3\xa4laivaksi._NEWLINE_Muutost\xc3\xb6iss\xc3\xa4 aluksesta poistettiin takakannen rakenteet, jotka korvattiin lentokonesuojalla, ty\xc3\xb6pajalla sek\xc3\xa4 kahdella nosturilla. Aluksen lentokoneiksi oli suunniteltu Shorts 184 -vesilentokoneita, mutta aluksi sille oli sijoitettuna kolme Short Folders -konetta (numerot 120, 121, 122). Koneet laskettiin nosturilla veteen nousua varten ja nosturilla takaisin alukseen laskun j\xc3\xa4lkeen.\n_START_SECTION_\nPalvelus\n_START_PARAGRAPH_\nMuutost\xc3\xb6iden valmistuttua Chathamin telakalla 13. elokuuta Engadine siirrettiin Harwichiin, jonne oli jo sijoitettu vesilentokoneiden em\xc3\xa4laivat HMS Empress ja HMS Riviera. Kaikki Harwichiin sijoitetut vesilentokoneiden em\xc3\xa4laivat osallistuivat 25. joulukuuta 1914 hy\xc3\xb6kk\xc3\xa4ykseen zeppeliinitukikohta Cuxhaveniin._NEWLINE_Engadine muutettiin vuonna 1915 Cunardin telakalla toimimaan nelj\xc3\xa4n koneen em\xc3\xa4laivana. Samalla aluksen aseistusta lis\xc3\xa4ttiin kahdella 3 naulan ja yhdell\xc3\xa4 2 naulan ilmatorjuntatykill\xc3\xa4._NEWLINE_Luutnantti Frederick S. Rutlandin ja G. S. Trewinin miehitt\xc3\xa4m\xc3\xa4 Short-vesilentokone teki vuonna 1916 ensimm\xc3\xa4isen havainnon Saksan Avomerilaivastosta Skagerrakin taistelussa. T\xc3\xa4m\xc3\xa4 oli ensimm\xc3\xa4inen kerta, kun ilmaa raskaampi lent\xc3\xa4v\xc3\xa4 esine oli tiedusteluteht\xc3\xa4viss\xc3\xa4 meritaistelun aikana. Koneen miehist\xc3\xb6 ei kuitenkaan kyennyt ilmoittamaan Suurelle laivastolle havainnoistaan. Taistelun loputtua Engadine pelasti vaurioituneen panssariristeilij\xc3\xa4 HMS Warriorin miehist\xc3\xb6\xc3\xa4 ja otti sitten alukseen hinaukseen. Warriorin upotessa Engadine pelasti uppoavasta aluksesta 600 miest\xc3\xa4. Aluksen lentokoneina olivat Skagerrakin taistelun aikana Shorts 184 -koneet 8050, 8065, 9073, N2822, N2944, N9000 ja 8359. _NEWLINE_Engadine teki 4. toukokuuta 1916 hy\xc3\xb6kk\xc3\xa4yksen Tondernin zeppeliinitukikohtaa vastaan. Tondernin hy\xc3\xb6kk\xc3\xa4yksen aikoihin aluksen koneina olivat Short 827, Short 830, Sopwith Schneider ja Sopwith Baby._NEWLINE_Vuonna 1918 Engadine siirrettiin V\xc3\xa4limerelle._NEWLINE_Alus palautettiin omistajilleen joulukuussa 1919. Se oli vuonna 1941 nimetty uudelleen SS Corregidoriksi sen palvellessa Filippiineill\xc3\xa4. Alus osui miinaan 17. joulukuuta 1941 ollessaan matkalla Manilaan. Aluksella olleista noin 1\xc2\xa0200 matkustajasta amerikkalaiset PT-veneet PT-32, PT-34 ja PT-35 pelastivat 282 matkustajaa, joista seitsem\xc3\xa4n kuoli sairaalassa vammoihinsa. Miina oli todenn\xc3\xa4k\xc3\xb6isesti japanilaisen sukellusveneen I-124 asentama.'